DA Den Europæiske Unions Tidende CE 84/137

(2004/C 84 E/0176)

SKRIFTLIG FORESPØRGSEL E-4036/03

af Hiltrud Breyer (Verts/ALE) til Kommissionen

(12. januar 2004)

Om: Forordning (EF) nr. 258/97 om nye levnedsmidler — Noni-produkter

For to år siden fik virksomheden Pharmos Naturkosmetik und Heilmittel GmbH forbud mod at sælge kapsler, der var fyldt med rent Noni-pulver. Den ansvarlige tyske myndighed, Landratsamt, begrunder forbuddet med, at Noni-produkter er omfattet af forordningen om nye levnedsmidler (258/97) (1). Kommissionen har i mellemtiden imødekommet ansøgningen fra den amerikanske virksomhed Morinda om forhandling af Noni-produkter.

1. Hvorfor kan tilladelsen til Noni-saft fra virksomheden Morinda ikke overdrages til analytisk set identiske Noni-produkter fremstillet af pulver fra den tørrede Noni-frugt?

2. Har Kommissionen kendskab til tilfælde, hvor et tørret levnedsmiddelprodukt, som f.eks. den tørrede Noni-frugt kan medføre sundhedsmæssige skader for forbrugeren i modsætning til en analytisk identisk saft?

3. Efter ikrafttrædelsen af forordning (EF) nr. 1829/2003 (2) om genetisk modificerede fødevarer og foderstoffer er forordningen om nye levnedsmidler overflødig, idet den udelukkende blev indført for genetisk modificerede fødevarer. Hvad vil Kommissionen gøre for at ophæve forordningen?

4. Små og mellemstore virksomheder har ikke råd til at afholde udgifterne til en tilladelse i henhold til forordningen om nye levnedsmidler, som opstod i forbindelse med virksomheden Morinda. Hvad vil Kommissionen gøre for at bistå små og mellemstore virksomheder og eksporterende udviklingslande med at opnå en tilladelse til de levnedsmidler af planter, der i henhold til forordningen klassificeres som »nye levnedsmidler«?

5. Hvorfor skal økologisk certificerede levnedsmidler af planter, som på verdensplan anvendes med succes til forebyggelse af sygdomme, i Europa testes ved hjælp af skadelige dyreforsøg, selv om millioner af mennesker har bevist deres ufarlighed?

6. Hvornår vil dyreforsøg til sådanne undersøgelser blive forbudt?

7. Er Kommissionen klar over, at de tilladelser, som Kommissionen har tildelt i henhold til den hidtidige fortolkning af forordningen om nye levnedsmidler, er fuldkommen i modstrid med EU's lovgivning om monopoler? Gør Kommissionen sig i forbindelse med dannelsen af sådanne monopoler skyldig i ulovligheder?

Svar afgivet på Kommissionens vegne af David Byrne

(1. marts 2004)

En vigtig målsætning med forordning (EF) nr. 258/97 (3) om nye levnedsmidler og nye levnedsmiddelingredienser var at forbedre fødevaresikkerheden ved at sikre sikkerhedsvurdering, før nye levnedsmidler og nye levnedsmiddelingredienser markedsføres i EU. Denne forordning omfattede ikke kun levnedsmidler eller levnedsmiddelingredienser, som består af, indeholder eller er fremstillet af genetisk modificerede organismer. I mellemtiden er der på grundlag af forordning (EF) nr. 1829/2003 (4) om genetisk modificerede fødevarer og foderstoffer blevet indført en specifik fællesskabsprocedure for godkendelse af levnedsmidler, som består af, indeholder eller er fremstillet af genetisk modificerede organismer. Fra og med den 18. april 2004 vil forordning (EF) nr. 258/97 således kun finde anvendelse på levnedsmidler, som ikke består af, indeholder eller er fremstillet af genetisk modificerede organismer.

Da der ikke fandtes Noni-produkter på markedet i Fællesskabet, da forordning (EF) nr. 258/97 trådte i kraft den 15. maj 1997, skal sådanne produkter godkendes i henhold til forordningen.

Tilladelsen til markedsføring (Kommissionens beslutning 2003/426/EF) af saften af Morinda citrifolia vedrørte kun denne saft som en ny levnedsmiddelingrediens til anvendelse i pasteuriserede frugtdrikke. Andre former for anvendelse ville kræve en ny vurdering.

I henhold til forordning (EF) nr. 258/97 foretager medlemsstaternes kompetente organer sikkerhedsvurderingen af nye levnedsmidler i henhold til de relevante standarder. Kommissionen er enig i, at anvendelsen af dyreforsøg i forbindelse med denne vurdering skal reduceres mest muligt.

Forordning (EF) nr. 258/97 indeholder bestemmelser om en forenklet procedure for godkendelse af markedsføring af produkter, der i alt væsentligt svarer til eksisterende produkter, efter simpel anmeldelse til Kommissionen. Denne procedure er navnlig relevant for små og mellemstore virksomheder. Kommissionen har allerede modtaget og givet medlemsstaterne meddelelse om fem sådanne anmeldelser fra fem forskellige virksomheder, som nu har tilladelse til at markedsføre deres Noni-saft i EU. Det kan derfor ikke hævdes, at forordning (EF) nr. 258/97 skaber monopoler til fordel for visse virksomheder.

Det ærede medlem henvises også til Kommissionens svar på skriftlig forespørgsel P-3594/03 fra Wolfgang Kreissl-Dörfler (5).

(1) EFT L 43 af 14.2.1997, s. 1.

(2) EUT L 268 af 18.10.2003, s. 1.

(3) EFT L 43 af 14.2.1997.

(4) EUT L 268 af 18.10.2003.

(5) Se side 69.